12. ฐานะการเงินและผลการดำเนินงาน

สรุปรายงานการสอบบัญชี

สำนักงานผู้สอบบัญชี : บริษัทเคพีเอ็มจี ภูมิไชย สอบบัญชี จำกัด (KPMG Phoomchai Audit
Ltd.)

รายชื่อผู้สอบบัญชี : นายสุพจน์ สิงห์เสน่ห์ (Mr. Supot Singhasaneh)

 หมายเลขผู้สอบบัญชีเลขที่ 2826 หรือ

นายเจริญ ผู้สัมฤทธิ์เลิศ (Mr. Charoen Phosamritlert)

หมายเลขผู้สอบบัญชีเลขที่ 4068 หรือ

นายพิศิษฐ์ ชีวะเรืองโรจน์ (Mr. Pisit Chiwaruangroch)

หมายเลขผู้สอบบัญชีเลขที่ 2803

จากการปฏิบัติงานตรวจสอบตามมาตรฐานการสอบบัญชีที่รับรองทั่วไป
ผู้สอบบัญชีมีความเห็นว่างบการเงินของบริษัทปูนซิเมนต์ไทย จำกัด (มหาชน) และบริษัทย่อย
แสดงฐานะการเงิน ณ วันที่ 31 ธันวาคม 2552, 2551 และ 2550 ผลการดำเนินงาน
และกระแสเงินสด สำหรับปีสิ้นสุดวันเดียวกันของแต่ละปี
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

 

งบการเงินรวม และอัตราส่วนทางการเงิน

ของ

บริษัทปูนซิเมนต์ไทย จำกัด (มหาชน) และ บริษัทย่อย

[]

[]

[]

[]

 งบการเงิน และอัตราส่วนทางการเงิน

ของ

  บริษัทปูนซิเมนต์ไทย จำกัด (มหาชน)

[]

[]

[]

[]

[]

คำอธิบายและการวิเคราะห์ของฝ่ายจัดการ 

(Management Discussion and Analysis)

ผลการดำเนินงานและฐานะทางการเงินของบริษัทปูนซิเมนต์ไทย จำกัด (มหาชน) และบริษัทย่อย

ภาพรวมของผลการดำเนินงาน

ในปี 2552 เอสซีจีมียอดขายสุทธิเท่ากับ 238,664 ล้านบาท ลดลงร้อยละ 19 จากปีก่อน
เนื่องจากราคาขายผลิตภัณฑ์เคมีภัณฑ์และกระดาษในตลาดโลกลดลง และมีกำไรสุทธิ 24,346
ล้านบาท เพิ่มขึ้นร้อยละ 45 จากปีก่อน
จากการที่ธุรกิจสามารถประหยัดต้นทุนได้ตามมาตรการในการลดต้นทุนและปรับปรุงกระบวนการผลิตให้มีประสิทธิภาพ
ประกอบกับในไตรมาสที่ 4 ปี 2551 ได้รับผลกระทบจากขาดทุนจากมูลค่าสินค้าคงเหลือ (Stock
Loss) 5,000 ล้านบาท โดยส่วนใหญ่มาจากเอสซีจี เคมีคอลส์ ทั้งนี้ ในปี 2552 เอสซีจีมี
EBITDA เท่ากับ 47,116 ล้านบาท เพิ่มขึ้นร้อยละ 21 จากปีก่อน

นอกจากนี้ ในปี 2552 เอสซีจีมีส่วนแบ่งกำไรจากเงินลงทุนในบริษัทร่วม (Equity Income)
เท่ากับ 7,200 ล้านบาท เพิ่มขึ้นร้อยละ 54 จากปีก่อน โดยมีแหล่งที่มาของรายได้ ดังนี้

-   จากบริษัทร่วมในเอสซีจี เคมิคอลส์ เท่ากับ 5,234 ล้านบาท เพิ่มขึ้นร้อยละ 77 จากปีก่อน
    สาเหตุหลักจากผลการดำเนินงานที่ดีขึ้นของธุรกิจ PTA

-   จากบริษัทร่วมอื่นๆ เท่ากับ 1,966 ล้านบาท เพิ่มขึ้นร้อยละ 15 จากปีก่อน

โดยทั้งปี เอสซีจีมีรายได้เงินปันผลรับทั้งหมด เท่ากับ 4,153 ล้านบาท ลดลงร้อยละ 31 จากปีก่อน
เนื่องจาก เงินปันผลรับที่ลดลงจากบริษัทร่วมของเอสซีจี เคมิคอลส์
โดยเอสซีจีมีเงินปันผลรับจากบริษัทร่วม (เอสซีจีถือหุ้นร้อยละ 20 - 50) เท่ากับ 3,070 ล้านบาท
และบริษัทอื่น (เอสซีจีถือหุ้นต่ำกว่าร้อยละ 20) เท่ากับ 1,083 ล้านบาท

ผลการดำเนินงานของกลุ่มธุรกิจ

เอสซีจี เคมิคอลส์

ในปี 2552 เอสซีจี เคมิคอลส์ มียอดขายสุทธิเท่ากับ 101,115 ล้านบาท ลดลงร้อยละ 26
จากปีก่อน ซึ่งเป็นผล มาจากราคาขายผลิตภัณฑ์ที่ลดลง ในขณะที่ทั้งปี ธุรกิจมี EBITDA เท่ากับ
19,482 ล้านบาท เพิ่มขึ้นร้อยละ 55 จากปีก่อน และมีกำไรสุทธิเท่ากับ 12,556 ล้านบาท
เพิ่มขึ้นร้อยละ 105 จากปีก่อน เนื่องจากในไตรมาสที่ 4 ปี 2551 ธุรกิจรับรู้
ผลขาดทุนจากมูลค่าสินค้าคงเหลือ (Stock Loss) กว่า 4,000 ล้านบาท

สำหรับปี 2552 ราคาวัตถุดิบและเม็ดพลาสติกปรับตัวสูงขึ้นอย่างต่อเนื่อง
จากปริมาณความต้องการแนฟทาและเม็ดพลาสติกที่เพิ่มขึ้นตามภาวะเศรษฐกิจโลกที่เริ่มฟื้นตัว
และราคาน้ำมันดิบปรับตัวสูงขึ้นเมื่อเทียบกับไตรมาสที่ 4 ของปี 2551
ประกอบกับการเลื่อนกำหนดการเริ่มผลิตของโรงงานโอเลฟินส์และโพลิโอเลฟินส์ในตะวันออกกลาง
ทั้งนี้ ราคาแนฟทาเฉลี่ยอยู่ที่ 553 ดอลลาร์สหรัฐต่อตัน ปรับตัวลดงจากราคาเฉลี่ยของปีก่อน 274
ดอลลาร์สหรัฐ ในขณะที่ราคาเม็ดพลาดติกเฉลี่ยอยู่ที่ 1,134 ดอลลาร์สหรัฐต่อตัน
ลดงจากราคาเฉลี่ยของปีก่อน 342 ดอลลาร์สหรัฐ

เอสซีจี เปเปอร์

ในปี 2552 เอสซีจี เปเปอร์ มียอดขายสุทธิ เท่ากับ 42,729 ล้านบาท ลดลงร้อยละ 9 จากปีก่อน
จากราคาขายผลิตภัณฑ์ที่ลดลง ในขณะที่ทั้งปี ธุรกิจมี EBITDA เท่ากับ 7,901 ล้านบาท
เพิ่มขึ้นร้อยละ 19 จากปีก่อน และมีกำไรสุทธิเท่ากับ 2,286 ล้านบาท เพิ่มขึ้นร้อยละ 38
จากปีก่อน เนื่องจากมีกำลังการผลิตที่เพิ่มขึ้น รวมทั้งมีการบริหารต้นทุนที่มีประสิทธิภาพ

  เยื่อกระดาษและกระดาษพิมพ์เขียน: ปริมาณการขายเพิ่มขึ้นร้อยละ 18 จากปีก่อน
  โดยเป็นผลมาจากการเพิ่มยอดขายกระดาษถ่ายเอกสารนวัตกรรมใหม่ ภายใต้แบรนด์ไอเดีย
  และจากการเพิ่มการส่งออกไปยังประเทศในภูมิภาคอาเซียน อาทิ เวียดนาม มาเลเซีย
  และภูมิภาคตะวันออกกลาง ราคาผลิตภัณฑ์เฉลี่ยลดลงร้อยละ 15

  กระดาษอุตสาหกรรมและบรรจุภัณฑ์: ปริมาณการขายเพิ่มขึ้นร้อยละ 2 จากปีก่อน
  โดยเป็นผลจากตลาดส่งออก และกำลังการผลิตจากฐานการผลิตในประเทศเวียดนาม
  ในขณะที่กิจการบรรจุภัณฑ์มีปริมาณการขายลดลง
  สืบเนื่องมาจากการบริโภคชะลอตัวของสินค้าบางจำพวก เช่น เครื่องใช้ไฟฟ้า และอะไหล่รถยนต์
  เมื่อเทียบกับปีก่อน ราคาผลิตภัณฑ์เฉลี่ยรวมลดลงร้อยละ 15

เอสซีจี ซิเมนต์

ในปี 2552 อุตสาหกรรมปูนซีเมนต์ในประเทศมีกำลังการผลิตรวม 56 ล้านตัน ขณะที่มีความต้องการ
24 ล้านตัน ใกล้เคียงกับปีก่อน เนื่องจากเศรษฐกิจโลกชะลอตัว
รวมทั้งปัญหาการเมืองภายในประเทศ โดยที่เอสซีจี ซิเมนต์มียอดขายปูนซีเมนต์เทาลดลงร้อยละ 3
จากปริมาณขายในประเทศและส่งออกที่ใกล้เคียงกับปีก่อน ส่วนยอดขายคอนกรีตผสมเสร็จในปีนี้
ลดลงร้อยละ 11 จากปริมาณขายในประเทศลดลงร้อยละ 9 โดยในปี 2552
ธุรกิจได้แต่งตั้งแฟรนไชส์เพิ่มขึ้นอีก 14 ราย

ทั้งนี้ ยอดขายสุทธิของเอสซีจี ซิเมนต์ในปีนี้ เท่ากับ 46,661 ล้านบาท ลดลงร้อยละ 7 จากปีก่อน
ในขณะที่มี EBITDA เท่ากับ 11,616 ล้านบาท เพิ่มขึ้นร้อยละ 3 จากปีก่อน และมีกำไรสุทธิ
เท่ากับ 6,214 ล้านบาท เพิ่มขึ้นร้อยละ 3 จากปีก่อน
ซึ่งเป็นผลมาจากสามารถประหยัดต้นทุนพลังงานได้จากโครงการ Waste Heat Power
Generator

เอสซีจี ผลิตภัณฑ์ก่อสร้าง

ในปี 2552 ยอดขายสุทธิของเอสซีจี ผลิตภัณฑ์ก่อสร้าง เท่ากับ 26,873 ล้านบาท เพิ่มขึ้นร้อยละ
15 จากปีก่อน โดยธุรกิจมี EBITDA เท่ากับ 4,907 ล้านบาท เพิ่มขึ้นร้อยละ 20 จากปีก่อน
และมีกำไรสุทธิ เท่ากับ 1,617 ล้านบาท เพิ่มขึ้นร้อยละ 108 จากปีก่อน
จากผลการดำเนินงานที่ดีขึ้นของบริษัทไทย-เยอรมัน เซรามิค อินดัสทรี่ จำกัด (มหาชน) (TGCI)
ประกอบกับมีการนำผลการดำเนินงานของบริษัทโสสุโก้ เซรามิค จำกัด มาจัดทำงบการเงินรวม
(เริ่มไตรมาส ที่ 1 ปี 2552)

เอสซีจี ดิสทริบิวชั่น

ในปี 2552 ยอดขายสุทธิของเอสซีจี ดิสทริบิวชั่น เท่ากับ 86,641 ล้านบาท ลดลงร้อยละ 16
จากปีก่อน เนื่องจากราคาขายผลิตภัณฑ์ลดลง ในขณะที่ทั้งปี ธุรกิจมี EBITDA เท่ากับ 1,581
ล้านบาท ลดลงร้อยละ 9 จากปีก่อน และมีกำไรสุทธิ เท่ากับ 1,077 ล้านบาท ลดลงร้อยละ 11
จากปีก่อน

ฐานะการเงิน

สินทรัพย์

เอสซีจีมีสินทรัพย์รวม ณ 31 ธันวาคม 2552 เท่ากับ 315,992 ล้านบาท เพิ่มขึ้นร้อยละ 10
จากปีก่อน ส่วนใหญ่เกิดจากโครงการลงทุน นอกจากนี้ ในไตรมาสที่ 1 ปี 2552
เอสซีจีได้นำผลการดำเนินงานของบริษัทโสสุโก้ เซรามิค จำกัด (เอสซีจีถือหุ้นในอัตราร้อยละ 54)
มาจัดทำงบการเงินรวม เนื่องจากมีอำนาจควบคุมในการกำหนดนโยบายการเงินและการดำเนินงาน
ทั้งนี้ สินทรัพย์ส่วนใหญ่ของเอสซีจี ประกอบด้วย ที่ดิน อาคารและอุปกรณ์ และเงินลงทุนในหุ้นทุน
ซึ่งคิดเป็นร้อยละ 48 และ 19 ของสินทรัพย์ทั้งหมดตามลำดับ โดยกลุ่มธุรกิจที่มีสินทรัพย์รวมมากที่สุด
ได้แก่ เอสซีจี เคมิคอลส์ เอสซีจี ซิเมนต์ และเอสซีจี เปเปอร์ ตามลำดับ

สินทรัพย์หมุนเวียน: ณ สิ้นปี 2552 เท่ากับ 89,988 ล้านบาท เพิ่มขึ้นร้อยละ 7 จากปีก่อน
ส่วนใหญ่ประกอบด้วย สินค้าคงเหลือ เงินสดและรายการเทียบเท่าเงินสด และลูกหนี้การค้า
จากนโยบายบริหารสภาพคล่องและรักษาระดับเงินทุนหมุนเวียนให้อยู่ในระดับที่เหมาะสม
ทำให้เอสซีจีมีความมั่นคงทางการเงินอย่างต่อเนื่อง โดย ณ สิ้นปี 2552
เอสซีจีมีเงินสดคงเหลือในมือเท่ากับ 28,937 ล้านบาท และมีเงินทุนหมุนเวียนเท่ากับ 36,855
ล้านบาท มีระยะเวลาเงินทุนหมุนเวียนเฉลี่ยเท่ากับ 53 วัน ดีขึ้นจากปีก่อนซึ่งอยู่ที่ 61 วัน

ที่ดิน อาคาร และอุปกรณ์: ณ สิ้นปี 2552 เท่ากับ 151,804 ล้านบาท เพิ่มขึ้นร้อยละ 11
จากปีก่อน เนื่องจากในระหว่างปีมีการซื้อที่ดิน อาคารและอุปกรณ์เพิ่มขึ้น 27,512 ล้านบาท
ส่วนใหญ่เป็นโครงการลงทุนที่อยู่ระหว่างการก่อสร้าง ทั้งนี้ ในปี 2552 เอสซีจีมีค่าเสื่อมราคา
เท่ากับ 11,957 ล้านบาท

เงินลงทุนในบริษัทร่วมและกิจการที่ควบคุมร่วมกัน: ณ สิ้นปี 2552 เท่ากับ 58,690 ล้านบาท
เพิ่มขึ้น 9,092 ล้านบาท หรือ ร้อยละ 18 จากปีก่อน จากรายการสำคัญที่เกิดขึ้นในระหว่างปี ดังนี้

-   การรับรู้ส่วนแบ่งกำไรจากเงินลงทุนซึ่งบันทึกโดยวิธีส่วนได้เสีย (สุทธิจากเงินปันผลรับ)
    เท่ากับ 4,130 ล้านบาท

-   การลงทุนเพิ่มในบริษัทร่วมและกิจการที่ควบคุมร่วมกัน เท่ากับ 5,536 ล้านบาท
    ส่วนใหญ่จากเอสซีจี เคมิคอลส์

หนี้สิน

หนี้สินรวม ณ สิ้นปี 2552 เท่ากับ 184,570 ล้านบาท เพิ่มขึ้นร้อยละ 6 จากปีก่อน
ส่วนใหญ่มาจากเงินกู้ยืม ระยะยาว 21,909 ล้านบาท
ซึ่งบริษัทย่อยมีการกู้ยืมเพิ่มขึ้นเพื่อนำมาลงทุนในโครงการต่างๆ เช่น โครงการ Naphtha
Cracker แห่งที่ 2 ของเอสซีจี เคมิคอลส์ ประกอบกับในระหว่างปี เอสซีจีได้ออกหุ้นกู้ชุดใหม่
จำนวน 30,000 ล้านบาท เพื่อทดแทนหุ้นกู้ชุดเดิมที่ครบกำหนดไถ่ถอนจำนวน 25,000 ล้านบาท
ทั้งนี้ สถานะหนี้สินสุทธิ (หนี้สินที่มีภาระดอกเบี้ยหักด้วยเงินสดและรายการเทียบเท่าเงินสด)
ของเอสซีจี ณ สิ้นปี 2552 เท่ากับ 122,019 ล้านบาท เพิ่มขึ้น 1,498 ล้านบาท จากสิ้นปี 2551
และมีต้นทุนการเงิน เท่ากับ 5,649 ล้านบาท ลดลงจากปีก่อน 440 ล้านบาท

สภาพคล่อง

ในปี 2552 เอสซีจีมีเงินสดและรายการเทียบเท่าเงินสด ณ วันสิ้นปีเท่ากับ 28,937 ล้านบาท
เพิ่มขึ้นจากปีก่อน 2,223 ล้านบาท
โดยเอสซีจีมีกระแสเงินสดสุทธิได้มาจากกิจกรรมดำเนินงานเท่ากับ 42,966 ล้านบาท
เพิ่มขึ้นจากปีก่อน 12,159 ล้านบาท
สาเหตุหลักจากกำไรจากการดำเนินงานก่อนการเปลี่ยนแปลงในสินทรัพย์และหนี้สินดำเนินงานที่เพิ่มขึ้น
ในขณะที่มีกระแสเงินสดสุทธิใช้ไปในกิจกรรมลงทุนในปีนี้เท่ากับ 29,918 ล้านบาท
ส่วนใหญ่เป็นผลจากการที่เอสซีจีมีการลงทุนในโครงการระหว่างก่อสร้าง นอกจากนี้ ในปี 2552
เอสซีจีมีกระแสเงินสดสุทธิใช้ไปในกิจกรรมจัดหาเงินจำนวน 10,825 ล้านบาท
ส่วนใหญ่มาจากการที่บริษัทย่อยจ่ายชำระเงินกู้ยืมระยะสั้นและหนี้สินระยะยาว

นอกจากนี้ เอสซีจีมีอัตราส่วนสภาพคล่องคิดเป็น 1.7 เท่า
ในขณะที่มีอัตราส่วนสภาพคล่องกระแสเงินสด คิดเป็น 0.7 เท่า โดยเอสซีจีมี Cash Cycle
อยู่ที่ประมาณ 31 วัน (ระยะเวลาในการเรียกเก็บหนี้เฉลี่ย + ระยะเวลาในการขายสินค้าเฉลี่ย –
ระยะเวลาในการชำระหนี้เฉลี่ย) ซึ่งจากกระแสเงินสดและอัตราส่วนสภาพคล่องต่างๆ ทำให้มั่นใจ
ได้ว่าเอสซีจีมีสภาพคล่องที่พอเพียงต่อการดำเนินงาน ทั้งนี้
เอสซีจีมีวงเงินเบิกเกินบัญชีกับธนาคารหลายแห่งจำนวน 5,600 ล้านบาท

อัตราส่วนทางการเงินที่สำคัญ

ในปี 2552 เอสซีจีมีอัตราส่วนสภาพคล่องอยู่ที่ระดับ 1.7 เท่า ในขณะที่ปีก่อนอยู่ที่ระดับ 1.3
เท่าและ จากหนี้สินสุทธิเท่ากับ 122,019 ล้านบาท
ทำให้เอสซีจีมีอัตราส่วนหนี้สินสุทธิต่อกระแสเงินสดที่ได้จากการดำเนินงาน (EBITDA) อยู่ที่ 2.6
เท่า ลดลงจากปีก่อนซึ่งอยู่ที่ 3.1 เท่า
โดยหนี้สินสุทธิดังกล่าวเป็นหนี้สินที่รวมหนี้สินของโครงการลงทุนที่อยู่ในระหว่างการก่อสร้างหลายโครงการ
ประมาณ 35,728 ล้านบาท ดังนั้นหากไม่รวมหนี้สินของโครงการลงทุนที่อยู่ในระหว่างการก่อสร้าง
หนี้สินสุทธิของเอสซีจีจะลดลงอยู่ที่ประมาณ 86,291 ล้านบาท และทำให้มีอัตราส่วนหนี้สินสุทธิต่อ
EBITDA อยู่ที่ระดับ 1.8 เท่า นอกจากนี้ ในปี 2552 อัตราส่วนหนี้สินต่อส่วนของผู้ถือหุ้นอยู่ที่ระดับ
1.4 เท่า ลดลงจากปีก่อนซึ่งอยู่ที่ระดับ 1.6 เท่า ทั้งนี้อัตราส่วนดังกล่าวยังคงอยู่ในระดับต่ำ
สะท้อนให้เห็นถึงโครงสร้างทางการเงินที่ดีของเอสซีจี

รายจ่ายลงทุน

รายจ่ายลงทุน (CAPEX) และเงินลงทุนของเอสซีจีปี 2552 มีมูลค่าการลงทุนเท่ากับ 34,535
ล้านบาท โดยรวมทั้งปี 2553 เอสซีจีคาดว่าจะมีรายจ่ายลงทุนคิดเป็นมูลค่าประมาณ 20,000
ล้านบาท ซึ่งประกอบด้วยโครงการการขยายกำลังการผลิตของธุรกิจเคมีภัณฑ์ ประมาณ 10,000
ล้านบาท โครงการซ่อมบำรุง ประมาณ 5,000 ล้านบาท
รวมทั้งโครงการลงทุนเพื่อการประหยัดพลังงาน และการปรับปรุงกระบวนการผลิต

จากผลการดำเนินงานและฐานะทางการเงินในปี 2552
คณะกรรมการบริษัทมีมติให้เสนอที่ประชุมใหญ่สามัญผู้ถือหุ้นเพื่ออนุมัติการจ่ายเงินปันผลสำหรับปี 2552
ในอัตราหุ้นละ 8.50 บาท ซึ่งคิดเป็นอัตราร้อยละ 42 ของกำไรสุทธิจากงบการเงินรวม ทั้งนี้
บริษัทได้จ่ายเป็นเงินปันผลระหว่างกาลไปแล้วในอัตราหุ้นละ 3.50 บาท เมื่อวันที่ 27 สิงหาคม
2552 และจะจ่ายเงินปันผลงวดสุดท้ายในอัตราหุ้นละ 5.00 บาท ในวันที่ 28 เมษายน 2553

โดยสรุปในปี 2552 เอสซีจีมีผลการดำเนินงานที่ดีกว่าปี 2551
และมีฐานะทางการเงินที่แข็งแกร่งและมั่นคง
เป็นผลจากการที่ทุกธุรกิจของเอสซีจีปรับตัวได้อย่างรวดเร็ว
และมีการบริหารสภาพคล่องและเงินทุนหมุนเวียน
รวมทั้งมาตรการลดต้นทุนและบริหารอย่างมีประสิทธิภาพ สำหรับในปี 2553
เอสซีจียังคงมุ่งมั่นบริหารงานด้วยความรอบคอบ และบริหารความเสี่ยงอย่างรัดกุม
ด้วยแนวทางมุ่งเน้นพัฒนาคุณภาพสินค้าและบริการที่มีมูลค่าเพิ่ม
ประกอบกับคิดค้นสินค้าและบริการใหม่ๆเพื่อตอบสนองความต้องการของผู้บริโภค
นอกจากนี้ยังมีการขยายธุรกิจสู่ภูมิภาคอาเซียนอย่างต่อเนื่อง รวมทั้งดูแลสังคมและสิ่งแวดล้อม
ด้วยการเลือกใช้เทคโนโลยีที่ดีที่สุดและเป็นมิตรกับสิ่งแวดล้อม
เพื่อมุ่งสู่การเจริญเติบโตอย่างมั่นคงและยั่งยืน

ค่าสอบบัญชี

1. ค่าสอบบัญชี

บริษัทและบริษัทย่อยจ่ายค่าสอบบัญชีให้กับบริษัทเคพีเอ็มจี ภูมิไชย สอบบัญชี จำกัด ซึ่งเป็นสำนักงาน
สอบบัญชีที่ผู้สอบบัญชีประจำปี 2552 สังกัด
รวมทั้งบุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมามีจำนวนเงินรวม
30.54 ล้านบาท ซึ่งไม่รวมค่าสอบบัญชีที่จ่ายโดยบริษัทร่วม

ทั้งนี้ บริษัทที่เป็นสำนักงานสอบบัญชีและผู้สอบบัญชีไม่มีความสัมพันธ์ หรือส่วนได้เสียใดๆ
กับบริษัท/ผู้บริหาร/ผู้ถือหุ้นรายใหญ่ หรือผู้ที่เกี่ยวข้องกับบุคคลดังกล่าว

+------------------------------------------------------+---------------+
| ค่าสอบบัญชี ประจำปี 2552                                 |               |
+------------------------------------------------------+---------------+
| 1. ค่าสอบบัญชีงบการเงินเฉพาะบริษัท                         | 240,000 บาท   |
+------------------------------------------------------+---------------+
| 2. ค่าสอบบัญชีประจำปีและรายไตรมาสของบริษัทย่อย              | 30.30 ล้านบาท  |
|                                                      |               |
| จำนวน 120 บริษัท และงบการเงินรวม                        |               |
+------------------------------------------------------+---------------+
|                                                      |               |
+------------------------------------------------------+---------------+
| รวมค่าสอบบัญชีบริษัทปูนซิเมนต์ไทย จำกัด (มหาชน)               | 30.54 ล้านบาท  |
|                                                      |               |
| และบริษัทย่อยทั้งหมด                                      |               |
+------------------------------------------------------+---------------+

2. ค่าบริการอื่นนอกเหนือจากค่าสอบบัญชี

บริษัทย่อยจ่ายค่าตอบแทนการตรวจสอบการปฏิบัติตามเงื่อนไขของบัตรส่งเสริมการลงทุนในรอบปีที่ผ่านมาให้แก่สำนักงานสอบบัญชีที่ผู้สอบบัญชีสังกัด
บุคคลหรือกิจการที่เกี่ยวข้องกับผู้สอบบัญชี และสำนักงานสอบบัญชีดังกล่าวจำนวนเงินรวม 920,000
บาท